Летище „Фредерик Шопен“

Летище „Фредерик Шопен“ (на полски: Lotnisko Chopina w Warszawie, с кодове IATA: WAW, ICAO: EPWA) е международно летище във Варшава, Полша, намиращо се в югозападното предградие на града, Влохи. Това е най-голямото летище в Полша с площ от 834 хектара; то е и най-натовареното летище, обслужващо почти 40% от пътническия трафик в страната. Летище „Шопен“ поема приблизително 300 планирани полета на ден и постоянно растящ брой на чартърните полети. Летището прави връзка с най-натоварените международни летища – в Лондон, Чикаго, Франкфурт, Париж и Амстердам, както и с най-популярните вътрешни дестинации – Краков, Вроцлав и Гданск. История Летището е открито на 29 април 1934 г. от полския президент Игнаци Мошчицки. До 2001 г. летището носи името „Варшава-Окенче“, когато през март 2001 г. в присъствието на президента Александър Квашневски е преименувано в чест на композитора и гражданин на Варшава Фредерик Шопен. Въпреки официалното преименуване, старото име на летището продължава да е популярно и използвано от местните хора, летищните администрации и в индустрията. Инфраструктура През 2010 г. разпределението на терминалите е променено и целият бивш комплекс от Терминали 1 и 2 е заменен от единствен Терминал А, разделен на пет чек-ин зони (A, B, C, D, E) в две големи зали, общо съдържащ 116 гишета за чек-ин. В допълнение, пътниците на LOT Polish Airlines, Lufthansa, Finnair, Turkish Airlines, KLM и Air France могат да използват и 23 чек-ин машини на самообслужване, разположени в терминала. Летището разполага с 45 пътнически гейта, 27 от които се обслужват на ръкав. Южна зала В Южната зала (бивш Терминал 1) се намират чек-ин зоните A и B. Построена е през 1992 г., за да замени летищния комплекс от времето на комунизма. Има капацитет от 3,5 милиона пътници на година и първоначално поема целия трафик на летището. От 2007 г. новопостроеният в непосредствена близост Терминал 2 започва постепенно да поема по-голямата част от трафика. На 23 май 2015 г. реконструираната и преоборудвана южна зала е напълно интегрирана в комплекса на новия Терминал А. Северна зала На 12 март 2008 г. е отворен новият терминал (известен преди това като Терминал 2), съдържащ чек-ин зоните C, D и E, две години след първоначално планираната дата на откриване. Зоната за пристигащите полети е отворена от средата на 2007 г., но проблеми със сертифицирането на сигурността и несъгласия между летището и строителната компания забавят процеса. Новият терминал е значително по-голям от стария Терминал 1 и е поел заминаващите полети на всички авиокомпании от Star Alliance и Oneworld, както и тези на още няколко други превозвачи. Комуникации През август 2014 г. летище „Шопен“ става едно от първите европейски летища, които предлагат безплатен и неограничен достъп до Интернет на всички свои пътници и посетители. Подземна железница, свързваща летището с градската жп система, е открита през юни 2012 г., навреме за Европейското първенство по футбол. На 25 ноември 2013 г. летището обявява за първи път в историята си 10-милионния пътник, преминал през летището в рамките на календарната година. Писти Летището разполага с две пресичащи се писти, чиято конфигурация и разположение на пътеки за рулиране при сегашните правила разрешават 34 пътнически операции (излитания или кацания) на час. Авиокомпании и полети Част от авиокомпаниите, които обслужват летището са изброени в таблицата: Статистики Летище Варшава „Фредерик Шопен“ е 41-вото най-натоварено летище в Европа през 2014 г. Трафик Най-натоварени дестинации Източници